**Valitus Helsingin hallinto-oikeuteen**

Posti- ja käyntiosoite: Radanrakentajantie 5, 00520 HELSINKI

Puhelin: +358 (0) 29 56 42000

Telefax: +358 (0) 29 56 42079

Sähköposti: helsinki.hao@oikeus.fi

Aukioloaika: arkisin klo 8 - 16.15

**Valituskirjelmän toimittaminen perille** Valituskirjelmän voi valittaja itse tai hänen valtuuttamansa asiamies. Sen voi omalla vastuullaan lähettää myös postitse, telekopioina, sähköpostina tai lähetin välityksellä. Valituskirjelmä on jätettävä niin ajoissa, että se ehtii perille valitusajan viimeisenä päivänä ennen aukioloajan päättymistä. Hallinto-oikeuden kirjaamon aukioloaika on arkisin 8.00-16.15.

**Valituksen laatija:**

Nimi: Leo Lahti ([leo.lahti@iki.fi](mailto:leo.lahti@iki.fi)).

Kotikunta: Wageningen, Gelderland, Alankomaat

Postiosoite valitusta koskeville ilmoituksille: Laboratory of Microbiology, Dreijenplein 10, Wageningen University, Wageningen, The Netherlands

Puhelinnumero: +358 40 565 5872

**Päätös, johon haetaan muutosta**

Haen yliopistolain (558/2009) 83 §:n nojalla muutosta Aalto-yliopiston (Aalto) päätökseen, joka on saatettu tiedokseni 20.8.2014. Päätöksessä (ks. liite) Aalto kieltäytyy luovuttamasta 6.8.2014 julkisuuslain nojalla pyytämiäni tietoja Elsevier B.V.:n kanssa solmituista sopimuksista.

**Miltä kohdin päätökseen haetaan muutosta ja mitä muutoksia siihen vaaditaan tehtäväksi;**

Haen muutosta seuraaviin kohtiin Aallon päätöksessä:

1.

*a) Päätös:* Aalto on kieltäytynyt luovuttamasta tiedon Aallon ja Elsevierin välisten tieteellisiä julkaisuja koskevien lisenssisopimusten kokonaishinnoista. Pyysin tiedon Elsevier B.V:n kanssa solmituista lisenssisopimusten kokonaishinnoista sopimuksittain eriteltynä 1.1.2010 alkaen.

*b) Vaadittu muutos:* Vaadin, että Aalto luovuttaa tiedon Elsevier B.V:n kanssa solmituista lisenssisopimusten kokonaishinnoista sopimuksittain eriteltynä 1.1.2010 alkaen.

2.

*a) Päätös:* Aalto on kieltäytynyt luovuttamasta tietoja tarjousten vertailussa käytetyistä hinnoista ja muista tekijöistä kunkin sopimuksen osalta. Erityisesti olen pyytänyt tiedon tarjolla olleista vaihtoehtoisista tilauskokonaisuuksista ja niiden hinnoista, myös saman toimittajan (Elsevierin) tarjoamista vaihtoehtoisista tilauskokonaisuuksista ja hinnoista. Nämä ovat ilmeisiä tarjousten vertailussa käytettyjä tekijöitä. Aallon tiedossa saattaa lisäksi olla muita vertailussa käytettyjä tekijöitä, joita se kieltäytyy luovuttamasta.

*b) Vaadittu muutos:* Vaadin, että Aalto luovuttaa tiedot tarjousten vertailussa käytetyistä hinnoista ja muista tekijöistä kunkin sopimuksen osalta, sisältäen tarjolla olleet vaihtoehtoiset tilauskokonaisuudet ja niiden hinnat, mutta myös mahdolliset muut vertailussa käytetyt tekijät jotka ovat Aallon tiedossa.

**Perusteet, joilla muutosta vaaditaan**

1. Tieto sopimusten kokonaishinnoista

Aalto-yliopisto on kieltäynyt liikesalaisuuden nojalla luovuttamasta tietoa sopimusten kokonaishinnasta.

Esittämäni tietopyyntö perustuu julkisten hankintojen hankintalakiin ja hankinnoissa sovellettavaan julkisuuslakiin. Näiden mukaan tieto vertailuun käytetystä hinnasta ja muusta tekijästä on aina annettava liikesalaisuuksista ja sopimuksista riippumatta:

Laki viranomaisten toiminnan julkisuudesta 11 § *‘Asianosaisen oikeus tiedonsaantiin’: Asianosaisella, hänen edustajallaan ja avustajallaan ei ole edellä 1 momentissa tarkoitettua oikeutta: - - 6) julkisessa hankinnassa toisen ehdokkaan tai tarjoajan liike- tai ammattisalaisuutta koskeviin tietoihin;* ***tieto tarjousten vertailussa käytetystä hinnasta ja muusta tekijästä on kuitenkin aina annettava*** *(17.6.2011/701)*

Julkisuus- ja hankintalain tulkinnoissa on useita oikeustapauksia, joissa korostetaan, että väite liikesalaisuudesta ei ole pätevä peruste salata liikesalaisuutena tietoa tarjousten vertailussa käytetystä hinnasta ja muusta tekijästä:

* ***Pelkkä väite tietojen kuulumisesta liikesalaisuuden tai ammattisalaisuuden piiriin ei ollut riittävä.*** Tietojen luovuttamisesta kieltäytyvän viranomaisen oli pitänyt selvittää tarkemmin, mihin tällainen käsitys perustui.” (KHO2803/12.11.2001)
* Asiakirjan laatijan ***salassapitotahto ei ollut ratkaisevaa julkisuuslain soveltamisessa***. (KHO 582/15.3.2002);
* Tarjouksissa ilmoitetut yksikköhinnat ja kokonaishinnat alennusprosentteineen eivät laskentatavasta johtuen voineet vaikuttaa asian käsittelyyn siltä osin, kuin kyse oli eri tarjousten vertailusta. *Sen sijaan* ***tarjoukset olivat kokonaishinnan osalta julkisia****.* (Hämeenlinnan HAO 01428/09/1203 /26.5.2010);
* ***Viranomaisen tarjouskilpailussa voittaneen kilpailijan tarjoustiedot olivat hintaa lukuun ottamatta salassa pidettäviä****.* Teknisen liike- ja ammattisalaisuuden rajaa ei ollut mahdollista purkaa asianomaisen tietojensaantioikeuden perusteella. Tapauksessa puhelinliikennepalvelun ***kokonaishinta oli julkinen***, mutta yksikköhinnat eivät. (KHO 3078/29.11.2007)
* Myöskään päätöksen KHO 2013:90 mukaan sopimuksilla ei voida polkea julkisuuslakia.

Sopimuksen kokonaishinta on näin ollen lain ja ennakkopäätösten mukaan aina julkinen tieto; julkisuus on tässä kohden ensisijainen sopimusoikeuteen nähden. Aallon tulee siten julkisuuslain nojalla luovuttaa pyytämäni tieto Elsevierin kanssa 1.1.2010 alkaen solmittujen sopimusten kokonaishinnasta sopimuksittain eriteltynä.

2. Tieto tarjousten vertailussa käytetyistä hinnoista ja muista tekijöistä

Aalto-yliopisto on kieltäytynyt luovuttamasta tietoa tarjousten vertailussa käytetyistä hinnoista ja muista tekijöistä vetoamalla kustantajan liikesalaisuuteen.

Esittämäni tietopyyntö perustuu julkisten hankintojen hankintalakiin ja hankinnoissa sovellettavaan julkisuuslakiin. Näiden mukaan tarjouksen kokonaishinta ja sen muodostumismekanismit erittelyineen, sekä muut tarjousten vertailussa käytetyt tekijät ovat aina julkisia, ja julkisuus on tässä kohden ensisijainen sopimusoikeuteen nähden. Siten liikesalaisuus ei ole riittävä peruste olla luovuttamatta pyydettyä tietoa:

Laki viranomaisten toiminnan julkisuudesta 11 § *‘Asianosaisen oikeus tiedonsaantiin’: Asianosaisella, hänen edustajallaan ja avustajallaan ei ole edellä 1 momentissa tarkoitettua oikeutta: - - 6) julkisessa hankinnassa toisen ehdokkaan tai tarjoajan liike- tai ammattisalaisuutta koskeviin tietoihin;* ***tieto tarjousten vertailussa käytetystä*** *hinnasta ja* ***muusta tekijästä on*** *kuitenkin* ***aina annettava*** *(17.6.2011/701)*

Jos Aalto on saanut useita eri tarjouksia, myös samalta toimittajalta (Elsevier) erilaisia vaihtoehtoja, niin sen tulee julkisuuslain nojalla kertoa kaikkien vaihtoehtoisten tarjousten vertailuun vaikuttaneet tekijät. Tällaisia ovat kiistatta ainakin tarjolla olleet vaihtoehtoiset tilauskokonaisuudet ja niiden hinnat, mutta myös mahdolliset muut vertailussa käytetyt tekijät jotka ovat Aallon tiedossa (julkisuuslaki kehottaa viranomaista aktiivisesti auttamaan tietopyynnön laatimisessa).

**Postiosoite ja puhelinnumero, johon asiaa koskevat ilmoitukset valittajalle voidaan toimittaa.**

Nimi: Leo Lahti ([leo.lahti@iki.fi](mailto:leo.lahti@iki.fi)).

Postiosoite: PL 66, FI-00014 Helsingin yliopisto.

Puhelinnumero: +358 40 565 5872

**Valituksen liitteet**

1. **päätös, johon haetaan muutosta valittamalla, alkuperäisenä tai jäljennöksenä**

Aalto-yliopiston vastaus Lahden tietopyyntöön 20.8.2014. Sain tämän vastauksen sähköpostitse PDF-dokumenttina.

1. **todistus siitä, minä päivänä päätös on annettu tiedoksi, tai muu selvitys valitusajan alkamisen ajankohdasta**

Oheinen Aalto-yliopiston vastaus on allekirjoitettu ja päivätty 20.8.2014 eli tiedoksiantopäivänä. Sain tiedon päätöksestä myöhemmin samana päivänä.

1. **asiakirjat, joihin valittaja vetoaa vaatimuksensa tueksi, jollei niitä ole aikaisemmin toimitettu viranomaiselle**

Vetoan lakiin viranomaisten toiminnan julkisuudesta sekä hankintalakiin, ei muita asiakirjoja.

Asioin suoraan ilman asiamiestä, eli ei valtakirjaa.

**Allekirjoitus:** Wageningenissa 14.9.2014 Leo Lahti